Αθανάσιος Κωτσάκης

**Ο Αθανάσιος Π. Κωτσάκης** (γεν. 17 Σεπτεμβρίου 1968, Αθήνα) είναι Έλληνας ιατρός και πανεπιστημιακός. Είναι καθηγητής Παθολογίας–Ογκολογίας στο Τμήμα Ιατρικής της Σχολής Επιστημών Υγείας του Πανεπιστημίου Θεσσαλίας και διευθυντής της Ογκολογικής Κλινικής του Πανεπιστημιακού Γενικού Νοσοκομείου Λάρισας.

Το επιστημονικό και ερευνητικό του έργο επικεντρώνεται κυρίως στην ανοσολογία του καρκίνου, την ανοσοθεραπεία, την ανίχνευση κυκλοφορούντων καρκινικών κυττάρων και τη χρήση μοριακών και ανοσολογικών βιοδεικτών στη θεραπεία νεοπλασματικών νόσων.

## Βιογραφία
Ο Αθανάσιος Π. Κωτσάκης αποφοίτησε από την Ιατρική Σχολή του Εθνικού και Καποδιστριακού Πανεπιστημίου Αθηνών το 1996. Απέκτησε την ειδικότητα της Παθολογικής Ογκολογίας το 2006, ενώ το 2008 ολοκλήρωσε τη διδακτορική του διατριβή στην Ιατρική Σχολή του Πανεπιστημίου Κρήτης με θέμα τη μελέτη της δράσης αντινεοπλασματικών φαρμάκων στα Τ-λεμφοκύτταρα.

Κατά την επαγγελματική του πορεία υπηρέτησε σε πανεπιστημιακές και νοσοκομειακές δομές στην Ελλάδα και στο εξωτερικό. Ειδικεύθηκε στην Παθολογία και την Παθολογική Ογκολογία σε νοσοκομεία της Αθήνας και της Κρήτης, ενώ μέρος της εκπαίδευσής του πραγματοποιήθηκε στο Guy’s Hospital στο Λονδίνο.

Διετέλεσε επιμελητής Β΄ Παθολογικής Ογκολογίας στο Πανεπιστημιακό Νοσοκομείο Ηρακλείου. Στη συνέχεια ακολούθησε ακαδημαϊκή σταδιοδρομία στην Ιατρική Σχολή του Πανεπιστημίου Κρήτης, όπου υπηρέτησε ως λέκτορας και επίκουρος καθηγητής Παθολογικής Ογκολογίας.

Από το 2018 εντάχθηκε στο Τμήμα Ιατρικής του Πανεπιστημίου Θεσσαλίας ως αναπληρωτής καθηγητής Παθολογίας–Ογκολογίας, ενώ το 2022 εξελέγη καθηγητής. Παράλληλα, είναι διευθυντής της Ογκολογικής Κλινικής του Πανεπιστημιακού Νοσοκομείου Λάρισας.

Έχει πραγματοποιήσει ερευνητική δραστηριότητα στο εξωτερικό ως Research Fellow στο University of Pittsburgh Medical Center στις Ηνωμένες Πολιτείες, όπου ασχολήθηκε με τη μελέτη μηχανισμών ανοσοκαταστολής σε ασθενείς με καρκίνο και με την ανοσολογία των νεοπλασιών.

Το ερευνητικό του έργο επικεντρώνεται κυρίως στην ανοσολογία του καρκίνου, την ανοσοθεραπεία, την ανίχνευση κυκλοφορούντων καρκινικών κυττάρων και τη χρήση μοριακών και ανοσολογικών βιοδεικτών για την εξατομικευμένη θεραπεία του καρκίνου. Έχει συμμετάσχει σε μεγάλο αριθμό εθνικών και διεθνών κλινικών μελετών ως κύριος ερευνητής ή συνεργαζόμενος ερευνητής.

Παράλληλα, έχει σημαντική διδακτική δραστηριότητα στην εκπαίδευση φοιτητών ιατρικής, ειδικευόμενων ιατρών και επαγγελματιών υγείας, ενώ έχει συμμετάσχει στη διοργάνωση και την επιστημονική επιτροπή πολλών συνεδρίων και εκπαιδευτικών προγραμμάτων στον τομέα της ογκολογίας.

## Προσωπική ζωή

### Καταγωγή
Η οικογένεια Κωτσάκη έχει καταγωγή από την Πελοπόννησο. Από την πατρική του γραμμή, ο Αθανάσιος Π. Κωτσάκης συνδέεται γενεαλογικά με την οικογένεια της Ζαμπία Κωτσάκη, μητέρας του Θεόδωρου Κολοκοτρώνη.

### Οικογένεια
Ο Αθανάσιος Π. Κωτσάκης είναι γιος του ιατρού Παναγιώτη Κωτσάκη και της ιατρού Σοφίας Γεωργούλια. Ο πατέρας του,  ιατρός παθολόγος Παναγιώτης Κωτσάκης (1938–2009), εγκαταστάθηκε στον Ορχομενό Βοιωτίας το 1967, όπου άσκησε επί σειρά ετών την ιατρική. Στην τοπική κοινωνία ανέπτυξε σημαντική δραστηριότητα στην ενημέρωση και τον προληπτικό έλεγχο του πληθυσμού για το στίγμα της δρεπανοκυτταρικής και της μεσογειακής αναιμίας. Παρά τις προκαταλήψεις της εποχής, συνέβαλε καθοριστικά στην ευαισθητοποίηση των κατοίκων και ιδιαίτερα των μελλόνυμφων για τη διενέργεια εξετάσεων, γεγονός που οδήγησε στην αποφυγή γεννήσεων παιδιών-φορέων και στη δραστική μείωση της νόσου στην περιοχή. Για τη συμβολή του αυτή, η οποία σύμφωνα με τοπικές μαρτυρίες συνέβαλε στη διάσωση εκατοντάδων ζωών, ο Δήμος Ορχομενού έδωσε το όνομά του σε οδό της πόλης.

Ανήκει σε οικογένεια με επιστημονική παράδοση, καθώς είναι ανιψιός του Δημήτριος Κωτσάκης, Έλληνα αστρονόμου και συγγραφέα.

Είναι παντρεμένος με τη Βασιλεία Αθανασάκη και έχουν αποκτήσει τρία παιδιά.

## Παραπομπές


## Παραπομπές